En privat adresse i Nykøbing var søndag hjemsted for en voldsom episode, hvor en mand blev slået hårdt i baghovedet. Mandag bliver en 31-årig mand fremstillet i grundlovsforhør.

Søndag formiddag måtte politiet møde talstærkt op på en adresse i det indre Nykøbing. Tre patruljevogne og en indsatsleder var blevet sendt til stedet, efter en 47-årig mand fra Thisted var blevet slået hårdt i baghovedet med en genstand. Anmeldelsen løb ind klokken 8:21, og nogle timer senere blev en 31-årig mand så anholdt på en anden adresse ikke langt derfra. Han bliver nu fremstillet i grundlovsforhør. - Vi kategoriserer det som grov vold, da det er alvorlige skader, den forurettede har fået. Ud over det har den formodede gerningsmand flere voldsdomme bag sig, og det spiller også ind på, at vi vælger at fremstille ham, fortæller Andreas Bang Andersen, der er vagtchef hos Midt- og Vestjyllands Politi. Kender hinanden Det var det 47-årige offer, som selv alarmerede politiet, og efterfølgende blev han fløjet til Aalborg Universitetshospital med et hovedtraume. Vagtchefen kan ikke fortælle om hans præcise tilstand, men den 47-årige mand havde tydelige mærker i hovedet, da han blev fragtet væk fra adressen i Nykøbing. Episoden fandt sted på Færkenstræde i Nykøbing, og ifølge politiet kender de to implicerede hinanden. Politiet ved dog ikke, hvad der har ført til, at den ene er blevet slået i hovedet. - Vi ved ikke, hvad de er blevet uvenner om, men der var andre personer til stede på adressen, som vi nu vil gøre brug af for at danne os et indtryk af, hvad der helt præcist er sket, fortæller Andreas Bang Andersen. Den 31-årige mand vil blive fremstillet i grundlovsforhør i løbet af i mandag.